A Bizottság határozata

(1999. április 9.)

a veszélyes anyagokkal kapcsolatos súlyos balesetek veszélyeinek ellenőrzéséről szóló 96/82/EK tanácsi irányelvvel kapcsolatos kérdőívről

(Az értesítés a C(1999) 856. számú dokumentummal történt)

(EGT vonatkozású szöveg)

(1999/314/EK)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a veszélyes anyagokkal kapcsolatos súlyos balesetek veszélyeinek ellenőrzéséről szóló, 1996. december 9-i 96/82/EK tanácsi irányelvre [1] és különösen annak 19. cikke (4) bekezdésére,

tekintettel a környezetre vonatkozó egyes irányelvek végrehajtásáról szóló jelentések egységesítéséről és ésszerűsítéséről szóló, 1991. december 23-i 91/692/EGK tanácsi irányelvre [2],

mivel a 96/82/EK irányelv 19. cikkének (4) bekezdése megköveteli a tagállamoktól, hogy háromévente jelentést készítsenek ennek az irányelvnek a végrehajtásáról; mivel ezt a jelentést a 91/692/EGK irányelv 6. cikke szerinti eljárásnak megfelelően, a Bizottság által kialakított kérdőív vagy vázlat alapján kell megadni;

mivel a hároméves időszak a 2000-től 2002-vel bezárólag terjedő időszakot foglalja magában;

mivel az e határozattal hozott intézkedések összhangban vannak a 91/692/EGK irányelv 6. cikke alapján létrehozott bizottság véleményével,

A KÖVETKEZŐKÉPPEN HATÁROZOTT:

1. cikk

Az e határozat mellékleteként csatolt kérdőívet elfogadták.

2. cikk

A tagállamok kidolgoznak egy jelentést, amely a mellékletben található kérdőívnek megfelelően a 2000-től 2002-ig terjedő időszakot foglalja magában.

3. cikk

Ennek a határozatnak a tagállamok a címzettjei.

Kelt Brüsszelben, 1999. április 9-én.

a Bizottság részéről

Ritt Bjerregaard

a Bizottság tagja

[1] HL L 10., 1997.1.14., 13. o.

[2] HL L 377., 1991.12.31., 48. o.

--------------------------------------------------

MELLÉKLET

Kérdőív a veszélyes anyagokkal kapcsolatos súlyos balesetek veszélyeinek ellenőrzéséről szóló 96/82/EK irányelvhez (Seveso II. irányelv)

Bevezető megjegyzések

Ez a kérdőív azért készült, hogy segítse a tagállamokat és a Bizottságot a Seveso II. irányelv 19. cikke által megkövetelt információcserében. Különösen, mivel az irányelv 19. cikke (4) bekezdésének megfelelően a tagállamok háromévente jelentést nyújtanak be a Bizottsághoz a 6. és 9. cikk alá tartozó üzemekről (úgynevezett felső-küszöbértékű üzemek).

A tagállamok minden hároméves időszakra vonatkozóan előterjesztenek egy jelentést, legkésőbb a hároméves időszak vége után kilenc hónappal. A jelentés az adott időszak minden egyes évére vonatkozóan külön tájékoztatást tartalmaz. Az 1997-1999. időszakra vonatkozó jelentést 2000. szeptember vége előtt kell benyújtani.

1. Általános információk

Az irányelv 6. és 9. cikke alá tartozó üzemek (úgynevezett felső-küszöbértékű üzemek) teljes száma.

2. Biztonsági jelentések

a) Azoknak az üzemeknek a teljes száma, amelyeknek az irányelv 9. cikke szerint biztonsági jelentést kell benyújtaniuk.

b) Azoknak az üzemeknek a teljes száma, amelyekre vonatkozóan a biztonsági jelentéseket az illetékes hatóságok megvizsgálták, és a következtetéseket közölték az üzemeltetővel, tekintettel a 9. cikk (4) bekezdésében említett kötelezettségek betartására.

3. Vészhelyzeti tervek

a) Hány üzem rendelkezik belső vészhelyzeti tervekkel az irányelv 11. cikke (1) bekezdésének a) pontja szerint?

b) Hány üzemeltető látta el az illetékes hatóságokat a szükséges információkkal ahhoz, hogy lehetővé tegye nekik, hogy kidolgozzanak egy külső vészhelyzeti tervet az irányelv 11. cikke (1) bekezdésének b) pontjában említettek szerint?

c) Hány üzem számára dolgoztak ki külső vészhelyzeti tervet az illetékes hatóságok az irányelv 11. cikke (1) bekezdésének c) pontjában említettek szerint?

d) Hány esetben döntöttek úgy az illetékes hatóságok a biztonsági jelentésben lévő információk következtében, hogy nem alkalmazzák azt a követelményt, hogy külső vészhelyzeti terv készüljön, ahogy azt a 11. cikk (6) bekezdése előírja?

4. Dominóhatás

a) Hány olyan üzemet vagy üzemcsoportot azonosítanak, ahol egy súlyos baleset valószínűsége és lehetősége vagy annak következményei megnőnek az ilyen üzemek elhelyezkedése és közelsége miatt az irányelvnek a dominóhatásról szóló 8. cikkének (1) bekezdése szerint?

b) A fenti a) pontban említett esetek közül hányban került sor megfelelő információcserére az irányelv 8. cikke (2) bekezdésének a) pontja szerint?

c) A fenti a) pontban említett esetek közül hányban gondoskodtak együttműködésről a nyilvánosság tájékoztatására és az illetékes hatóságok információval történő ellátására vonatkozóan az irányelv 8. cikke (2 bekezdésének b pontja szerint?

5. Területfelhasználás tervezése

Hány felső-küszöbértékű üzemet vettek figyelembe a területfelhasználási politika kidolgozása során az irányelv 12. cikkének (1) bekezdése szerint?

6. Információ a biztonsági intézkedésekről

a) Hány üzemre vonatkozóan bocsátottak információt a nyilvánosság rendelkezésére a 13. cikk (1) bekezdésében említettek szerint?

b) Hány esetben biztosítottak az illetékes hatóságok más tagállamok számára a 13. cikk (2) bekezdése szerint elegendő információt annak érdekében, hogy lehetővé tegyék számukra vészhelyzeti tervek elkészítését?

c) Hány esetben nyújtottak az illetékes hatóságok olyan információt másik tagállamnak olyan üzemről, amely a határ közelében van és amelyben súlyos baleset veszélye nem fordulhat elő a 13. cikk (3) bekezdésében említettek szerint?

d) Hány biztonsági jelentést tesznek a nyilvánosság számára elérhetővé az irányelv 13. cikkének (4) bekezdése szerint?

7. Üzemeltetés tilalma

A 17. cikk (1) bekezdésében leírtaknak megfelelően hány esetben tiltották meg az illetékes hatóságok bármely, a 9. cikk szerinti üzem, létesítmény vagy tárolóhely további üzemeltetését vagy üzembe helyezését?

8. Vizsgálat

a) Hány felső-küszöbértékű üzemben végeztek a 18. cikk (1) bekezdése szerinti vizsgálatot?

b) Hány felső-küszöbértékű üzem tartozik

- rendszeres értékelésen alapuló vizsgálati program alá?

- minden 12 hónapban legalább egyszer tartandó helyszíni vizsgálaton alapuló felügyeleti program alá?

--------------------------------------------------